Βασιλόπιτα χωρίς αλεύρι, με αμύγδαλα και φυστίκια Αιγίνης
Βασιλόπιτα με έμπνευση από τη μεγάλη μαγειρική της Περσίας, εκεί όπου μπλέκονται ως εκ θαύματος οι ευωδιές του τριαντάφυλλου και των φίνων μπαχαρικών με τη νοστιμιά των ξηρών καρπών.
8 αυγά μεγάλου μεγέθους, χωρισμένα τα ασπράδια από τους κρόκους, 420 γρ. ζάχαρη λευκή, κρυσταλλική, 180 γρ. βούτυρο αγελάδος, λιωμένο, 1-2 κουτ. σούπας ροδόνερο ή ανθόνερο (ανάλογα με το πόσο έντονο θέλουμε το άρωμα), 340 γρ. αμύγδαλα λευκά, αλεσμένα σε λεπτή σκόνη (αποφύγετε την έτοιμη αμυγδαλόσκονη), 170 γρ. ψίχα από ανάλατα φιστίκια Αιγίνης, αλεσμένη σε λεπτή σκόνη, 1 κουτ. σούπας μπέικιν πάουντερ (αν χρησιμοποιήσουμε gluten free μπέικιν πάουντερ *, τότε η βασιλόπιτα είναι κατάλληλη για όσους έχουν δυσανεξία στη γλουτένη), 2 κοφτά κουτ. γλυκού καρδάμωμο (κακουλέ) σε σκόνη (προτιμότερο φρεσκοκοπανισμένο), 1 κουτ. γλυκού τριμμένο μαχλέπι, 100 γρ. ξερά βερίκοκα, απύρηνα, 50-60 ml γλυκό κρασί Μοσχάτο, 3-4 κουτ. σούπας μαρμελάδα βερίκοκο, 2 κουτ. γλυκού χυμός λεμονιού, 1 κουτ. γλυκού ροδόνερο ή ανθόνερο, 80 γρ. ψίχα από ανάλατα φυστίκια Αιγίνης, χοντροσπασμένη, μια δυο χουφτίτσες αποξηραμένα τριανταφυλλάκια Μαρόκου ** ή αποξηραμένα βρώσιμα ροδοπέταλα ** (προαιρετικά)
Για να φτιάξουμε βασιλόπιτα χωρίς αλεύρι, με αμύγδαλα, φιστίκια Αιγίνης, βερίκοκα και άρωμα τριαντάφυλλου και κακουλέ, αρχικά μουλιάζουμε, σε μικρό μπολ, τα βερίκοκα στο κρασί για περίπου 30 λεπτά.Τα αδειάζουμε (μαζί με το κρασί) στον κάδο του πολυκόφτη και τα χτυπάμε μέχρι να πολτοποιηθούν. Σε βαθύ μπολ ανακατεύουμε τα αμύγδαλα σε σκόνη, τα φιστίκια Aιγίνης σε σκόνη, το μπέικιν πάουντερ, το κακουλέ και το μαχλέπι.Προθερμαίνουμε τον φούρνο στους 180°C.Καλύπτουμε ένα ταψί διαμ. 27 εκ. με λαδόκολλα έτσι ώστε να καλύψει τον πάτο και τα τοιχώματα. Στον κάδο του μίξερ ρίχνουμε τα ασπράδια και τα χτυπάμε με το σύρμα μέχρι να σχηματιστεί μια αφράτη και σφιχτή μαρέγκα. Την αδειάζουμε σε μπολ και την αφήνουμε στην άκρη.Στον άδειο κάδο του μίξερ (χωρίς να τον καθαρίσουμε) ρίχνουμε τους κρόκους και τη ζάχαρη και χτυπάμε με το σύρμα για 3 - 4 λεπτά μέχρι να αφρατέψουν. Προσθέτουμε το ροδόνερο ή ανθόνερο και συνεχίζουμε το χτύπημα για μερικά λεπτά, μέχρι να σχηματιστεί ένα αφράτο μείγμα, μπεζ και κρεμώδες. Προσθέτουμε στο μείγμα των κρόκων το μείγμα των ξηρών καρπών και τα πολτοποιημένα βερίκοκα και χτυπάμε με το φτερό για 1 - 2 λεπτά, μέχρι να αναμειχθούν.Ρίχνουμε το λιωμένο βούτυρο και συνεχίζουμε το χτύπημα για 1 λεπτό, μέχρι να ενσωματωθεί στη ζύμη. Σταματάμε το μίξερ, αδειάζουμε στη ζύμη την μαρέγκα και ανακατεύουμε απαλά με σπάτουλα μέχρι να αναμειχθούν. Αδειάζουμε στο ταψί, ισιώνουμε την επιφάνεια και βυθίζουμε σε ένα σημείο το φλουρί, τυλιγμένο με μικρό κομμάτι αλουμινόχαρτο.Ψήνουμε την βασιλόπιτα για περίπου 1 ώρα και 15 λεπτά. Στα 20 - 30 λεπτά, ανάλογα με τον φούρνο μας, θα παρατηρήσουμε ότι η βασιλόπιτα θα έχει πάρει χρώμα στην επιφάνεια. Ανοίγουμε για λίγο τον φούρνο, καλύπτουμε με αλουμινόχαρτο και συνεχίζουμε το ψήσιμο.Προσοχή! Δεν ανοίγουμε τον φούρνο πριν τα 20 λεπτά ψησίματος. Δοκιμάζουμε αν είναι έτοιμη βυθίζοντας ένα μαχαίρι στο κέντρο της. Θα πρέπει να βγει στεγνό και καθαρό, διαφορετικά ψήνουμε για λίγα λεπτά ακόμα.Την αφήνουμε να κρυώσει και την ξεφορμάρουμε σε πιατέλα.Σε μπολάκι ανακατεύουμε τη μαρμελάδα με το ροδόνερο και τον χυμό λεμονιού και αλείφουμε με το μείγμα την επιφάνεια της βασιλόπιτας. Πασπαλίζουμε με τα φιστίκια και τα τριανταφυλλάκια ή τα ροδοπέταλα. Εναλλακτικά, πασπαλίζουμε τη βασιλόπιτα με ζάχαρη άχνη.
Αμύγδαλα,Αυγά,Φυστίκια,Χριστούγεννα